Bjarne Laustsen (S), 2000-11-17:
Justering af den tredje fase af arbejdsmarkedsreformen skal ses i lige linje med den første arbejdsmarkedsreform fra 1994.
I Socialdemokratiet er vi meget glade for den udvikling, vi har set i vores samfund.
Før 1994 var alt for mange arbejdsløse i al for lang tid.
Arbejdsmarkedsreformen har været med til at give nye muligheder til de ledige, frem for at folk faldt væk.
De fik den mulighed at komme væk fra passiv forsørgelse og over i aktiv beskæftigelse.
Vores mål er, at der sker en opkvalificering af de ledige til hurtigst muligt at kunne komme tilbage på arbejdsmarkedet.
Derfor justerer vi nu den tredje fase af arbejdsmarkedspolitikken, alt sammen positivt og til gavn for den ledige og dermed også samfundet.
Jeg vil her kort nævne nogle af de væsentligste ændringer, der ligger i det her lovforslag.
Der er som sagt tale om forbedringer hele vejen igennem, og det hilser vi med tilfredshed, og vi tror som sagt på, at den linje, vi har haft med hensyn til at styrke beskæftigelsen og nedbringe ledigheden, er noget, der vil fortsætte.
Men der er grund til at justere, fordi vores samfund jo ikke er statisk, men vi prøver at forbedre og optimere mulighederne hele tiden.
Det er måske lidt utroligt, at vi ikke er kommet på det noget før og har fået gjort lidt mere ud af det.
I og med at de ledige er blevet opkvalificeret, har fået kurser eller gennem anden aktivering har fået bedre muligheder for at komme tilbage på arbejdsmarkedet, tager man så også det element ind: Hvordan kan man så sælge den vare over for dem, der skal ansætte én?
Alt det får vi nu sat i system, og der er det gode ved det også, at det tæller med for at opnå kravet om 75 pct.s aktivering i aktivperioden.
Vi er meget optaget af - som det også fremgik af det forrige lovforslags behandling - at de mennesker, der står på kanten til at falde ud af dagpengesystemet, får nogle ekstra muligheder.
Der er det sådan, at hvis man mangler 6 måneder i at falde ud og det ikke er lykkedes at få et ordinært job, skal man som minimum have 6 måneders jobtræning.
Det er utrolig vigtigt, at alle parter, alle aktører, der er her på området, sætter effektivt ind for at sikre, at ingen falder ud af dagpengesystemet, og at man kommer i arbejde.
Der ved vi jo, at jobtræning er et af redskaberne til at få folk tilbage i ordinær beskæftigelse.
Mange har spurgt igennem det sidste års tid, om ikke vi kunne styrke den forebyggende indsats.
Det kan vi godt, og det gør vi ved, at vi giver 200 mio. kr. ekstra i den periode fordelt ud over landet.
Det betyder, at vi kan gå ind og sætte ind der, hvor der er flaskehalsproblemer, og vi kan tilgodese bestemte grupper på den måde her.
Noget andet, som vi måske kommer til at tale mere indgående om i dag, er det, vi kalder andre aktører.
Når vi fra Socialdemokratiets side har foreslået, at vi måske kunne prøve at kigge på det her område med nye øjne, er det jo ikke mindst, fordi vi ser en mulighed i, at man sætter ind dér, hvor der er nogle ledige folk, og det er der jo i a-kasserne.
A-kasserne har et godt kendskab til deres egne medlemmer og ved måske også, hvad der skal til for at gøre en ekstraordinær indsats, så de kan komme i arbejde.
Det er mit håb med at åbne op for andre aktører, at f.eks. a-kasserne - der er også andre, der kan gå ind på banen - går ind og prøver at løfte en opgave, som de kan have interesse i.
Ordningen er jo sådan, at man bliver honoreret for den indsats, man gør.
Hvis man kan få folk i ordinær beskæftigelse, ja, så er det det.
Vi løser jo netop to problemer med jobrotationen: Vi kan give de folk i virksomheden, der allerede er i beskæftigelse, et uddannelsesløft, og så kan vi give de folk, der har stået udenfor en mulighed for at komme ind.
Her kan vi altså også slå to fluer med ét smæk.
Det er i al sin enkelhed meget, meget positivt for de grupper her.
Og hvis vi kombinerer det hele, som vi har til rådighed inden for vores værktøjer: arbejdspraktik, jobsøgning, aktivering og jobrotation, ser vi faktisk nye og forbedrede muligheder for de ledige.
Det fremgik vist med stor tydelighed, at vi støtter kraftigt op omkring det forslag her.